Politiet påførte voldsom arrestant hjerneskade – staten må betale
Mannen er varig hjerneskadet etter pågripelsen, hvor han fikk hjertestans. Det sentrale punktet i saken er at de tre betjentene la den da 22 år gamle sterkt rusede og voldsomme mannen i mageleie mens den ene betjenten satt på ryggen hans. Han fikk pustestans, ble bevisstløs og fikk hjertestans. Han ble gjenopplivet i ambulansen, men er nå erklært 37 prosent arbeidsufør som følge av hjerneskade. Les også: Forstår ikke hvorfor politiet nær kvalte inntrengerDet var natt til 20. juni 2010 at politiet rykket ut til et hus i Telemark, hvor en meget ruset og aggressiv mann hadde tatt seg inn i huset. Politiet kom til, fikk satt på 22-åringen håndjern, og la ham deretter på magen på plenen utenfor, mens en av politibetjentene satte seg oppå ryggen hans. Betjenten har forklart at det var som å ri en rodeohest da han prøvde å ta kontroll på arrestanten, men han lyktes med å sette beinlås og holde ham i sjakk med knærne mot skulder og rygg. Her er utdrag fra VGs referat fra straffesaken mot politimannen i 2011: «- Det var som å sitte på en vill rodeohest på tivoli som forsøker å kaste deg av. Jeg vurderte hele tiden muligheter for å passivisere ham, men så ingen muligheter innenfor det vi har lov å gjøre.» (Politimannens forklaring i Aust-Telemark tingrett)En av de andre betjente skal da ifølge dommen ha advart mot måten han brukte knærne på, og etter kort tid ble 22-åringen svakere, ble blek og sluttet å puste, og fikk hjertestans. Lensmannsbetjentene satt nå i gang hjerte-lunge-redning, som varte til ambulansen kom. Han ble gjenopplivet i ambulansen. Saken ble etterforsket av Spesialenheten for politisaker, og betjenten som satt oppå ryggen, ble tiltalt for legemsbeskadigelse og grov uforstand i tjenesten. Han ble dømt i tingretten, men anket og ble frikjent i lagmannsretten. Deretter gikk arrestanten til privat søksmål mot staten med krav om erstatning, og tapte først i tingretten, men anket, og får nå et vesentlig stykke på vei medhold av en enstemmig Borgarting lagmannsrett.Retten slår fast at staten som arbeidsgiver for de tre betjentene har erstatningsansvar. Selv om betjenten har avgitt sprikende forklaringer, legger retten legger til grunn at den ene betjenten satt over skrevs på arrestanten etter at håndjernene var satt på, og at dette har pågått i ett til to minutter. Arrestanten var sterkt beruset på alkohol – blodprøven på sykehuset viste hele 2,4 promille – og retten finner det bevist at han i tillegg var ruset på amfetamin. Retten viser til at politiet har klare instrukser, blant annet i en håndbok i arrestasjonsteknikk, om at mageleie skal opphøre straks en arrestant har fått håndjern på. Det skal også utvises særlig aktsomhet med mageleie om en person er ruset og utagerende – nettopp fordi feil bruk av mageleie kan medføre bevisstløshet og hjertestans.Her et utdrag fra Borgarting lagmannsretts dom: «Maktutøvelsen var i strid med retningslinjer gitt i Politidirektoratets rundskriv, lærebok i arrestasjonsteknikk og opplæring som har vært gitt i arrestasjonsteknikk siden 2007. Som det fremgår, både av rundskrivet, læreboken og av --- hvordan det undervises i arrestasjonsteknikk, så er det klare retningslinjer på at mageleie skal opphøre så snart håndjern er påsatt, eller kontroll er oppnådd på annen måte. Det følger videre av retningslinjene at det må utvises ekstra varsomhet med å legge en person som er ruset og utagerende, eller som av andre grunner har stort behov for surstoff, i mageleie. Det er videre fremhevet at feil bruk av mageleie vil kunne føre til bevisstløshet og hjertestans.»Men – retten mener likevel at den nå 27 år gamle mannen hadde stor grad av egen skyld i det som skjedde, fordi han var så voldsom. Derfor blir den erstatningen han har måtte ha krav på, redusert med hele 75 prosent. Han må ifølge dommen vurderes som om han ikke var ruset, at han hadde brutt seg inn og utøvet vold mot en familie, at han fortsatte utageringen da han ble pågrepet, og således selv startet det hele. Retten peker også at han selv hadde satt seg i denne tilstanden ved å ruse seg. 27-åringens advokat, Silje Aasen Storebø hos Advokatfirmaet Preto i Bergen, sier at han er fornøyd med utfallet. 27-åringen har nå sin mor som verge. – Lagmannsretten har foretatt en grundig vurdering av saken, og konkludert i tråd med hans syn på saken, sier hun. Advokat Tonje Skjeie hos Regjeringsadvokaten førte saken for Justisdepartementet, og her ønsker de ansvarlige ikke å kommentere saken, fordi den ennå ikke er rettskraftig – den kan altså ankes til Høyesterett.
En nå 27 år gammel mann blir tilkjent erstatning fra staten – fem år etter at han ble arrestert i et voldsomt basketak med tre politibetjenter.